Ficksburg-skieter glo al voorheen gewelddadigEvan Sorour (28). (Foto: Instagram) Die man wat daarvan beskuldig word dat hy Sondag sy buurman op ŉ plaas in Ficksburg in die Vrystaat aangerand en dié se seun doodgeskiet het, is glo berug vir sy gewelddadige optrede. Sedert die tragiese voorval wat Evan Sorour (28) se lewe geëis het, kom talle stories aan die lig oor die moordverdagte se vurige humeur. Die wapen waarmee Evan Sorour doodgeskiet is, is boonop moontlik maande gelede deur die polisie gekonfiskeer, maar later aan die verdagte teruggegee. Maroela Media het vroeër berig dat Sorour Sondagaand glo vyf keer deur ŉ buurman geskiet is en op pad hospitaal toe aan sy beserings beswyk het. Sorour se pa, Reuter, is glo erg deur die verdagte aangerand. Die skietery spruit uit ŉ beweerde geskil oor vee wat ŉ heining beskadig het, maar volgens familievriende van die slagoffers besit die verdagte nie eens vee of selfs die plaas waar die voorval plaasgevind het nie. “Die plaas, sy bedrywighede en enige diere wat daarop wei, het niks met die verdagte te doen nie,” sê Morgan Barrett, ŉ noue vriend van Reuter wat ook op ŉ plaas buite Ficksburg woon. “Die eienaar van die plaas verhuur dit aan iemand en daardie persoon onderverhuur slegs die plaashuis aan die verdagte.” Morgan het self al ŉ bloutjie met die verdagte geloop en het verlede jaar ŉ kriminele klag van aanranding teen hom aanhangig gemaak. Die verdagte moes die afgelope Dinsdag vir die beweerde aanranding in die hof verskyn, maar weens die jongste voorval wat hom in die hospitaal laat beland het, het hy die verskyning misgeloop. Morgan vertel dat hy en sy gesin saam met vriende in Augustus die dorp se gholfklub besoek het om die Springbokke se kragmeting teen die All Blacks in Nelspruit te kyk, toe die aanranding plaasgevind het. Morgan was in daardie stadium al lank sieklik en op krukke en dit was die eerste keer in maande wat hy ŉ voet uit sy huis gesit het. “Dit is ŉ familievriendelike plek [die gholfklub] en daar was allerhande liefdadigheidsgeleenthede aan die gang en aktiwiteite vir kinders gereël. Ons het gedink dit is die perfekte plek om die wedstryd te geniet,” sê hy. “[Die verdagte] en van sy vriende was ook daar en het kru-taal gebruik en op die televisie en die skeidsregter geskreeu. In ŉ stadium het hulle ook op my geskree, maar ek het dit ignoreer. Toe ek myself weer kon kry, het die groep mans een van ons vriende aangerand en my bewusteloos geslaan. Deurentyd het een van die verdagte se vriende my aanhou skop en slaan.” Volgens Morgan het ander gaste by die gholfklub probeer intree, maar enigeen wat in hul pad gekom het, vroue en ŉ 13-jarige seun inkluis, het ook deurgeloop. Die gholfklub se infrastruktuur het na bewering ook skade opgedoen met glasdeure en vensters wat uitgeslaan is. Morgan moes ná die aanranding in die hospitaal oornag vir harsingskudding voordat hy ŉ dagprosedure vir ŉ onverwante toestand moes ondergaan. Die polisie het kort ná die voorval op die verdagte se vuurwapens beslag gelê, maar volgens Morgan is dit skaars twee maande later aan hom teruggegee. “Dit is hartseer om te dink dat Evan dalk nog met ons sou wees, as daardie vuurwapens nie weer in die verdagte se hande beland het nie,” sê hy. Die verdagte, wie se naam aan Maroela Media bekend is, is glo steeds in die hospitaal. Hy sal na verwagting in die hof verskyn sodra hy uit die hospitaal ontslaan is. Die polisie ondersoek ŉ saak van moord, poging tot moord en aanranding met die doel om ernstig te beseer en het op al die betrokke vuurwapens beslag gelê. Die verdagte het op sy beurt ŉ klag van poging tot moord aanhangig gemaak nadat Evan hom in die heup geskiet het. ŉ Seer soos geen ander Toni, Morgan se vrou, sê hulle het Sondagaand gespook om die Sorours by die plaaslike hospitaal by te staan nadat die nuus hulle bereik het dat Evan dood en Reuter beseer is. Terwyl Morgan en Reuter op pad na die Mediclinic in Bethlehem was vir x-strale, het Toni saam met Evan se ma, Anneke, en ander vriende gegaan om die nuus aan sy grootouers te breek. Uitgebreide toetse het bevind dat Reuter nie ernstige interne beserings weens die aanranding opgedoen het nie. Hy is wel in baie pyn met ŉ gebreekte neus en verskeie wonde en kneusplekke. “Reuter se fisieke pyn is egter die laaste ding waaraan hy nou dink. Ek dink nie enigiemand kan die pyn verwoord om ŉ kind aan die dood af te staan nie,” sê Morgan. “Wat ek wel weet, is dat Evan se afsterwe ŉ groot verlies vir die hele Ficksburg-gemeenskap is. Hy was ŉ uitstekende boer vir sy ouderdom en het groot drome gehad om sy trop beeste tot by 2 000 te laat groei voor sy 30ste verjaarsdag. “Hy was een van die mees volwasse 28-jariges wat ek nog ontmoet het, wyd belese, intelligent, wys en gerespekteer deur baie. Hy was nooit bang om op te staan teen enige onreg wat gedoen word nie, maar was vredeliewend en het vriende gemaak oral waar hy gaan.” Evan se ouers, sy broer en sy suster word tans deur hul uitgebreide familie bygestaan en sal hom Saterdag tydens ŉ private roudiens groet.